SL Uradni list Evropske unije C 188/50

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 188/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„ข้าวสังข์หยดเมืองพัทลุง“ („KHAO SANGYOD MUANG PHATTHALUNG“)

Št. ES: TH-PGI-0005-01115 – 27.5.2013

ZGO ( X ) ZOP ( )

1. Ime

„ข้าวสังข์หยดเมืองพัทลุง“ (Khao Sangyod Muang Phatthalung)

2. Država članica ali tretja država

Kraljevina Tajska

3. Opis kmetijskega proizvoda ali živila

3.1 Vrsta proizvoda

Skupina 1.6. Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Khao Sangyod Muang Phatthalung“ se prideluje iz sorte „Sangyod Phatthalung“ in je nižinski riž, občutljiv na svetlobo. Riž sejejo, gojijo, žanjejo, brusijo, pakirajo in označujejo v pokrajini Phatthalung na jugu Tajske, od koder tudi izvira. „Khao Sangyod Muang Phatthalung“ je nelepljiv, lahek, majhen, ozek in rahlo aromatičen. Sem spadajo neoluščeni riž, rjavi riž in manj brušeni riž.

Fizične lastnosti:

— Neoluščeni riž je slamnate barve.

— Barva rjavega riža se v istem zrnu preliva od rdeče do temno rdeče.

— Manj brušeni riž je svetlo rdeče barve.

— Zrna so dolga, ozka in majhna. Perikarp je rdeč.

— Nežno aromatičen z značilnim vonjem.

Fizične lastnosti Neoluščeni riž Rjavi riž Manj brušeni riž Dolžina (mm) (9,33 ) 9,1 –9,4 6,50 –6,90 6,40 –6,80 Širina (mm) (2,11 ) 1,9 –2,25 1,61 –1,81 1,57 –1,87 Debelina (mm) (1,77 ) 1,7 –1,8 1,51 –1,71 1,44 –1,64 Barva slamnata rdeča ali temno rdeča svetlo rdeča

Kemične lastnosti

Kemične značilnosti Neoluščeni riž Rjavi riž Manj brušeni riž Beljakovine (%) n. r. 7–10 6–9 Amiloza (% dB) n. r. 13–17 Razmerje rasti žitnega zrna n. r. 1,5 –1,8

Značilnosti pri kuhanju

Razmerje med rižem in vodo pri kuhanju znaša 1 skodelico riža na 1,25–2 skodelici vode.

Za dodatno mehko teksturo riža „Khao Sangyod Muang Phatthalung“ zrna 5–10 minut pred kuhanjem namočimo v vodo.

Aroma in okus

Kuhan riž je mehek in nekoliko lepljiv. Je rahlo sladkega okusa z nežnim aromatičnim vonjem.

3.3 Surovine (samo za predelane proizvode)

Semena, ki se uporabljajo za pridelavo riža „Khao Sangyod Muang Phatthalung“ morajo biti sorte „Sangyod Phatthalung“ in gojena v provinci Phatthalung, saj je njena geografska lega primerna za pridelavo riža „Sangyod Phatthalung“ in prispevalo k posebnim značilnostim in kakovosti, ki jo ima „Khao Sangyod Muang Phatthalung“.

Semena mora vzgojiti tajski oddelek za riž in njegove agencije, kot je raziskovalni center riža Phatthalung in center za riževa semena Phatthalung, ker imajo zanesljive objekte in izpolnjujejo standarde proizvodnje riževih semen za proizvajanje semen čistega porekla s posebnimi značilnostmi, ki jih ima „Khao Sangyod Muang Phatthalung“.

V primeru, da se semena pridobijo tudi iz drugih virov, kot so organizacije kmetov ali zasebne organizacije, mora tovrstne vire odobriti tajski oddelek za riž, ustrezati pa morajo tudi standardom proizvodnje riževih semen.

V primeru, da kmetje riž gojijo sami, lahko uporabijo odobreno sorto, omenjeno zgoraj (semena morajo biti posajena v 3 letih po pridobitvi iz vira).

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Celotni cikel proizvodnje riža „Khao Sangyod Muang Phatthalung“ mora potekati na opredeljenem geografskem območju, da je zagotovljena popolna skladnost z geomorfološkimi razmerami. „Khao Sangyod Muang Phatthalung“ je treba gojiti, sušiti, shranjevati, brusiti in obdelovati v provinci Phatthalung. Spremni dokumenti, prevozni izpiski in register zagotavljajo sledljivost vseh faz proizvodnje riža „Khao Sangyod Muang Phatthalung“.

„Khao Sangyod Muang Phatthalung“ je treba gojiti med avgustom in oktobrom ter žeti v fazi zorenja od decembra do februarja. Čas žetve se določi glede na podnebje in zrelost riža. Požeti riž se potem skladišči na geografskem območju v silosih z uravnano temperaturo in vlažnostjo, zlasti zato, da bi se izognili nevarnosti mešanja z drugimi sortami riža, morebitni kontaminaciji, visoki vlažnosti in preprečili, da izgubi značilen vonj.

Glavne proizvodne prakse riža „Khao Sangyod Muang Phatthalung“ vključujejo naslednje:

— Priprava tal vsebuje prvo grobo oranje in drugo oranje za ustrezen nadzor samosevnih riževih sadik (to so riževe sadike, ki so vzniknile iz semen, ki so na polju ostale iz prejšnje sezone) in drugosortnega riža (to so riževe sadike drugih sort, posajenih na riževem polju, razen nekultiviranega riža).

— Tla je treba redno gnojiti in izboljševati.

— Skrb za riževe sadike, izvajanje ustreznega gospodarjenja z vodo, odstranjevanje drugosortnega riža v obdobju klasenja, reprodukcije in zorenja ter ustrezno uničevanje škodljivih organizmov.

— Gojenje mora potekati med deževnim obdobjem južne poloble (avgust–oktober) po fazi zorenja. V provinci Phatthalung tradicionalno gojijo malo zrelejši riž.

— Vsebnost vlage – vlažnost riževega zrna je treba zmanjšati na 14 % ali manj.

3.6 Posebna pravila za rezanje, ribanje, pakiranje itn.

„Khao Sangyod Muang Phatthalung“ mora biti pakiran in označen v provinci Phatthalung. Tako se potrošnikom učinkovito zajamčita poreklo in kakovost riža. Ponovno pakiranje ni dovoljeno, da bi preprečili morebitno mešanje, kontaminacijo ali spremembo riža. Zaradi značilne arome je treba riž „Khao Sangyod Muang Phatthalung“ pakirati v provinci Phatthalung, da se prepreči razvodenitev arome.

3.7 Posebna pravila za označevanje

Paket mora biti opremljen s težo, datumom brušenja in pakiranja, nazivom obrata za brušenje ali proizvajalca ali zadruge ter številko paketa ali serijsko številko.

Vsaka pošiljka mora vsebovati navedbo „ข้าวสังข์หยดเมืองพัทลุง“ in/ali „Khao Sangyod Muang Phatthalung“.

Prav tako se uporabljata logotip tajske geografske označbe in logotip EU za ZGO (po dodelitvi ZGO).

4. Jedrnata opredelitev geografskega območja

Provinca Phatthalung

5. Povezava z geografskim območjem

5.1 Značilnosti geografskega območja

Phatthalung je ena od južnih provinc Tajske. Sosednje province od severa v smeri urnega kazalca so Nakhon Si Thammarat, Songkhla, Satun in Trang. Območje meri 3 424,5 km2 ali 2 140 296 raijev.

Phatthalung je nižinska ravnina, ki se nahaja med jezerom Songkhla na vzhodu in gorovjem Bantat na zahodu. Ravnina je nastala zaradi usedlin iz poplavljenega jezera v monsunskem obdobju. Glavni vir vode za kmetijstvo na območju je jezero Songkhla.

Zmogljivost drenaže tal pomaga rižu „Khao Sangyod Muang Phatthalung“, da se razvije in primerno dozori, shranjevanje vode in zmogljivost porazdelitve pa zagotavljata zmerno, a stalno raven namakanja tudi v sušnih obdobjih.

Podnebje v Phatthalungu močno vpliva na značilnosti riža „Khao Sangyod Muang Phatthalung“. Zaradi svoje južne lokacije ima Phatthalung dva podnebna vpliva – oceanskega in celinskega. Celinski vpliv je odgovoren za značilno sušno obdobje z dolgimi obdobji osvetljenosti.

5.2 Posebnosti proizvoda

Izraz „Khao Sangyod Muang Phatthalung“ se nanaša na neoluščeni, rjavi riž in manj brušeni riž, ki je gojen v deževni dobi v provinci Phatthalung in oddaja naravno aromo. Zanj so značilni rdeč perikarp, mehka tekstura po kuhanju in nežna aroma.

Naravni dejavniki bistveno vplivajo na kakovost, značilnosti in edinstvenost riža. Spodnja plast zemlje v Phatthalungu združuje lastnosti izsuševanja in rodovitnih usedlin, shranjevanja vode in zmogljivosti porazdelitve. Phatthalung ima dva podnebna vpliva, oceanskega in celinskega. Zaradi oceanskega vpliva (Tajski zaliv) je v deževnem obdobju precej padavin, med letnimi časi pa je nihanje temperatur manj opazno. Zlasti nižinska lega in vreme poskrbita za to, da rodovitna zemlja in ozračje Phatthalunga prispevata k značilni drobni obliki zrn riža „Khao Sangyod Muang Phatthalung“. Pri gojenju riža „Sangyod Phatthalung“ v drugih provincah so njegove značilnosti drugačne, riž je debelejši in manj rdeč. Po lokalni tradiciji žetev riža poteka po fazi zorenja, zaradi česar je barva zrn bolj rdeča, riž pa je po kuhanju bolj aromatičen in mehkejši kot riž „Sangyod Phatthalung“, ki ga gojijo drugje.

Te izjemne lastnosti so mogoče le v edinstvenih geomorfoloških razmerah na jugu Tajske, k čemur prispevajo zlasti narava tal, kakovost vode, število ur osončenosti, majhne temperaturne razlike in sezona močnega deževja.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Phatthalung je že od antičnih časov pomemben vir riža na jugu Tajske. Zaradi prostranih nižin, pravega podnebja in bogatih vodnih virov je provinca idealna za gojenje riža „Khao Sangyod Muang Phatthalung“. Legenda o ravnini med gorami KhaoHin Look Doan pripoveduje o tem, da so lahko obiskovalci na začetku kmetijske sezone opazovali sveže zelenje neskončnih riževih polj, enaka riževa polja pa so se ob bližajočem se času žetve januarja in februarja obarvala zlato.

„Khao Sangyod Muang Phatthalung“ v Phatthalungu gojijo že več kot sto let, a lokalno prebivalstvo v provinci Phatthalung raje uživa granulo in riž z visoko vsebnostjo amiloze, ne pa mehko kuhanega riža kot je „Khao Sangyod Muang Phatthalung“. Zato se „Khao Sangyod Muang Phatthalung“ tradicionalno shranjuje in podarja uglednim starejšim ljudem in ob posebnih priložnostih, verskih obredih ali na tradicionalnih prireditvah postreže uglednim osebam, kot so kraljevi gosti in uradni obiskovalci iz tujine. Zaradi te tradicije je „Khao Sangyod Muang Phatthalung“ pridobil sloves riža za posebne osebe in dogodke v Phatthalungu.

Poleg tega ima narava province Phatthalung velik vpliv na njegovo proizvodnjo. Lokacija je primerna za pridelavo riža „Khao Sangyod Muang Phatthalung“ predvsem zaradi nižinske ravnine v Phatthalungu, ki je nastala zaradi usedlin iz poplavljenega jezera v monsunskem obdobju, kar je zemljo oskrbelo z različnimi hranili. Zato ima tu gojeni „Khao Sangyod Muang Phatthalung“ značilno drobno obliko zrn in je rahlo aromatičen.

Lokacijo dopolnjujejo strog izbor semen, skrbno vzdrževanje, postopki žetve in standardni postopek proizvodnje. Postopki in nadzor prispevajo k ohranjanju edinstvene kakovosti riža.

Sklic na objavo specifikacije

(Člen 5(7) Uredbe (ES) št. 510/2006 (3))

(1) UL L 343, 14.12.2012, str 1.

(2) UL L 93, 31.3.2006, str. 12. Nadomeščena z Uredbo (EU) št 1151/2012.

(3) Nadomeščena z Uredbo (EU) št. 1151/2012.